b'\n_START_ARTICLE_\nP.D. L\xc3\xb8vs All\xc3\xa9\n_START_PARAGRAPH_\nP.D. L\xc3\xb8vs All\xc3\xa9 er en gade p\xc3\xa5 Ydre N\xc3\xb8rrebro i Mimersgadekvarteret. All\xc3\xa9en l\xc3\xb8ber mellem Jagtvej og Thorsgade, parallelt med Odinsgade._NEWLINE_Gaden er opkaldt efter en boligspekulant, malermester og particulier Peter Ditlev L\xc3\xb8v, der i 1890\'erne opk\xc3\xb8bte store grundarealer p\xc3\xa5 N\xc3\xb8rrebro, og siden udstykkede dem til etagebyggeri. L\xc3\xb8v blev f\xc3\xb8dt 25. juni 1861 i S\xc3\xb8nder H\xc3\xb8jrup p\xc3\xa5 Fyn, og var gift med Caroline Marie, f\xc3\xb8dt Jensen i 1860, med hvem han fik tre d\xc3\xb8tre. De boede ikke her, men p\xc3\xa5 Vesterbrogade 12 og havde muligvis ogs\xc3\xa5 et landsted i Charlottenlund. L\xc3\xb8v fik borgerskabsbrev i 1886 og k\xc3\xb8bte en grosserertitel i 1911. Fra 1903-30 havde hans firma \xe2\x80\x9dPD L\xc3\xb8v\xe2\x80\x9d base i Holtegade. L\xc3\xb8v d\xc3\xb8de 68 \xc3\xa5r gammel af hjertestop i Stavnsholt, Farum, og er begravet p\xc3\xa5 Vestre Kirkeg\xc3\xa5rd._NEWLINE_P\xc3\xa5 arealet, hvor Odinsgade, Odins Tv\xc3\xa6rgade og P. D. L\xc3\xb8vs All\xc3\xa9 ligger i dag, l\xc3\xa5 tidligere den fornemme ejendom Allersbro i 1800-tallet. Den var ejet af og opkaldt efter Christian Aller (se Allersgade). Der er i dag faktisk kun beboelse i den lille p\xc3\xa6ne gade, som ender i et flot vue op mod Samuels Kirke p\xc3\xa5 Thorsgade. Tre af hj\xc3\xb8rnehusene i P. D. L\xc3\xb8vs All\xc3\xa9 er tildelt h\xc3\xb8j bevaringsv\xc3\xa6rdi._NEWLINE_I 1910 s\xc3\xa5 beboelsen p\xc3\xa5 gaden s\xc3\xa5dan her ud; i nr. 7, fra stuen og op: Ejendomsselskabet \xe2\x80\x9dFalken\xe2\x80\x9d, Mejeriejer Jacobsen, Maskinmester Mortensen, Mass\xc3\xb8se Axeline Mortensen, Snedkermester Nielsen, Maskinmester Lund, Repr\xc3\xa6sentant Buntzen, Elektriker Nielsen, forhenv\xc3\xa6rende k\xc3\xb8bmand Rindom og Elektriker Olsen._NEWLINE_Det er v\xc3\xa6rd at bem\xc3\xa6rke, at P.D. L\xc3\xb8vs All\xc3\xa9 faktisk er en all\xc3\xa9 (i mods\xc3\xa6tning til mange andre, der kalder sig all\xc3\xa9er). Der er lindetr\xc3\xa6er p\xc3\xa5 begge sider af gaden. Karr\xc3\xa9erne omkring P. D. L\xc3\xb8vs All\xc3\xa9, Odinsgade, Odins Tv\xc3\xa6rgade og den anden navnl\xc3\xb8se tv\xc3\xa6rgade er opf\xc3\xb8rt samtidig og i samme helst\xc3\xb8bte stil. Arkitektonisk er disse gader utrolig vellykkede, og danner et lille homogent "mini-kvarter i kvarteret"._NEWLINE_Nr. 7-9 gemmer ikke p\xc3\xa5 sit husnummer, men fremviser det stolt i et v\xc3\xa5benskjold med skyer i \xe2\x80\x99fl\xc3\xb8deskum\xe2\x80\x99 (gips iblandet cement) omkring._NEWLINE_Nr. 11-13 er i meget flot jugendstil med to valmuer omkring hovedd\xc3\xb8ren og dekorative borter med plantemotiver.\n_START_SECTION_\nOtto Brandenburgs barndomsgade\n_START_PARAGRAPH_\nP.D. L\xc3\xb8vs All\xc3\xa9 er Otto Brandenburgs barndomsgade p\xc3\xa5 N\xc3\xb8rrebro, hvor han i 1930\'erne og 40\'erne voksede op i en lejlighed over sin mors ismejeri p\xc3\xa5 hj\xc3\xb8rnet. Stedfaren var jord- og betonarbejder. Otto gik i skole p\xc3\xa5 Stevnsgade Skole, lige p\xc3\xa5 den anden side af Jagtvej. Han og hans venner kaldte gaden for \xe2\x80\x9dPeterr\xc3\xb8vs All\xc3\xa9\xe2\x80\x9d. Han blev uddannet og udl\xc3\xa6rt som maskinarbejder p\xc3\xa5 den n\xc3\xa6rliggende V\xc3\xb8lunds maskinfabrik. Med sin f\xc3\xb8rste kone, Ina J\xc3\xb8rgensen, flyttede han siden ind i en etv\xc3\xa6relses lejlighed p\xc3\xa5 det n\xc3\xa6rliggende Tagensvej. Som 35-\xc3\xa5rig fors\xc3\xb8gte han at overtage lejligheden p\xc3\xa5 P.D. L\xc3\xb8vs All\xc3\xa9, efter at hans mor var d\xc3\xb8d, men i stedet \xe2\x80\x9dvar den sgu r\xc3\xb8get til en luder henne fra Kakadu,\xe2\x80\x9d som han senere sagde.'